再和
作者：吳芾
朝代：宋

paragraphs: 嗟我性拙疏，平生好泉石。
好景與良辰，風清並月白。
必對佳友朋，一尊陶永夕。
雅志在輕肥，每笑公西赤。
歲晚效一官，粗竭區區力。
所得僅牛毛，罪戾如山積。
與其鎮營營，終朝有憂色。
孰若歸去來，日作太倉糴。
雖然食不充，野性還自得。
况復二老人，年來多病厄。
杜門奉旨甘，此意自平昔。
端欲務寬閑，初非爲矯激。
他日會稽歸，斯言終不食。
人誰諒此心，交遊謾千百。
獨幸王夫子，相知如鮑叔。
憐我氣早衰，短髮僅覆額。
信我非作僞，有意在作德。
餘生能幾何，捨此將安適。
世路多風波，談間起仇敵。
且復倒壺觴，樂此承平日。